Dinagyang Na Naman

Prof. Tomasito T. Talledo*

I. Bilek sang ilek gid ‘ya p’re Palaniskog ta kay Dinagyang na naman. Ti mabaha taong-puti diri sa syudad Turoturista! Turo-turotot-turista kag mahamot-hamot nga mga bulsa. Turista, suldado, bisita, marinero Ay! Yudi-putputs kay dayon dapo sang Mga kaplog sa may lagtik kwarta. Bilek sang ilek sang ilek gid ‘ya p’re! Sa hotel, sa ilimnan kag sa kon diin gin-ula sang mga Butakal ang ila lapuyot nga kalisdanan, sigue dasok bisan gutok Kay sa ka-linti, Dinagyang na naman! Sa baho sang dolyar, sa pula-pula nga hita Ang mga opisyales sang syudad masig palumba-anay Gusto-gusto nila mangin bugaw bisan arsubispo bugaw man gani. Ay! Belat sang ‘mak gid ‘ya p’re! Pangsut nga lugar ang Iloilo Kay tanan-tanan nga mga bulay-ug, kuyapon kag tipuson nga mga parak lisensyado mangihi sa tunga dalan Kag ang bata nga Senyor Santo Nino nahubog sang mga palagwaon. Belik sang ilek ‘ya p’re Palaniskog ta kay Dinagyang na naman! II. Dinamuhal sang Iloilo ang binuy-an sang Dinagyang Naga kinastahanay na pero daw sa wala lang! Gin takwasan sang Kupas ang Reyna sang Oros Nag palanig-a tindug tanan nga mga Bastos. Hala! Tres-tiros-pabor todas kay may pantot Sa panggueng-guihan sang Villa Arevalo. Laway-laway, dilap-dilap sa paa sang guapa nga baboy Higup-higup, supsup-supsup sa daku nga itlog sang baka Saboruso nga bulong sa mga gutom sang ginhawa Kanamiton sa tiendahan sang La Paz . Magahud ang pangakak sang mga manugpapatad Sa kapula-pula nga padong, sa kataliwis nga tahud Grabe ang sinyapul sang mga sulog kag munga Sa magutok nga bulangan sang Jaro. Dinamuhal sang Iloilo ang binuy-an sang Dinagyang Naga kinastahanay na pero daw sa wala lang! III. “Ma dagyang man tana ang Ati.” Hiligdaan nga mainit, sementado nga dalan, maitum sa pusnga sang salakyan. Gina tabug, gina lagas, gina kangil-aran sa pag pakitluoy padayon gihapon. Galukdo palangabuhian sa bug-os nga adlaw makabaligya lana, lumay, pangalap. Aga pa naga linggi-linggi na sa kahulugbon, walay makaon, walay paalabuton. Sa pagtulog kahulid ang higku sang syudad, huragok di malabwan sang may manggad. “Ma dagyang man tana ang Ati.”

*Prof. Talledo is a faculty member of Division of Social Sciences, College of Arts and Sciences, University of the Philippines Visayas and is currently handling Political Science and Sociology courses.(panaytoday.net)

Photo credits to The Traveling Panda